Aja Basilier-Magelssen

Ida Ajagela «Aja» Basilier-Magelssen (født 2. oktober 1879 i Kristiania, død 1962 i Sverige) var en norsk skuespillerinne, sangerinne og oversetter.

Familie 
Aja Basilier-Magelssen var datter av kongelig fullmektig og redaktør av Aftenposten Johan Siegfried Cammermeyer Magelssen (1835–1910) og operasanger og sangpedagog Ida Mathilde Basilier (1846–1928). Hun ble 21. april 1907 gift med forfatteren Øvre Richter Frich (1872-1945).

Liv og virke 
Aja Basilier-Magelssen var våren 1900 tilknyttet Centralteatret i fødebyen Kristiania. Her debuterte hun i rollen som Mimi i stykket Solnedgang. Sesongen 1900-1901 var hun tilknyttet Sekondteatret ved Christiania Tivoli. I januar 1902 ble hun engasjert ved Svenska teatern i Helsingfors, hvor hun debuterte i rollen som Frk. Møller i stykket Første Violin.

I årene 1903-1908 var Basilier-Magelssen igjen ved Centralteatret, og det var der hun 10. november 1903 opptrådte i sin første større rolle i Norge som Elina Kareno i dramaet Ved Rigets Port.

Foruten å ta rene teaterroller, medvirket også Aja Basilier-Magelssen i operetter, og utmerket seg også gjennom sin fremførelse av temperamentsfulle franske sanger. Hun virket dessuten som oversetter.

Etter å ha ført en omflakkende tilværelse sammen med ektemannan Øvre Richter Frich i mange år, med besøk i svært mange land og langvarige opphold i blant annet Paris og København, flyttet ekteparet i 1928 til Södertälje i Sverige. En anelse om omfanget av deres reisevirksomhet får man i none notater av fru Aja om parets bevegelser tidlig i 1920-årene: 24. mars 1922 Øvre 50 år i Paris […] i april 1922 reiste vi til Berlin, sommeren på Hvaler, jul hos Heyerdahl, januar 1923 til Wiesbaden, 24. mars 1923 atter i Paris […] våren i Dijon, sommer i Norge, høsten 1923 […] Tromsø, flyttet til Lillehammer 15. oktober 1923, reiste 1. januar 1925 Middelhavet, kom til fru Hansen (i Paris) i feber. 1925, var der til juli 1925, reiste til Hegra, Hay (Hay pensjonat på Bygdøy), Stockholm 1925 …»

Roller i utvalg 
Mimi i stykket Solnedgang av Vilhelm Krag (Centralteatret, 1900)
Frk. Møller i Første Violin av Jens Petersen og Gustav Wied (Svenska teatern i Helsingfors, 1902)
Fanny i I Vandkuranstalten av Wilhelm Meyer-Förster (Centralteatret, 1903)
Emma von Helms i Ægtemænd og Lygtemænd av Thomas Krag (Centralteatret, 1903)
Elina Kareno i Ved Rigets Port av Knut Hamsun (Centralteatret, 1903)
Inger i Erotik av Gustav Wied (Centralteatret, 1904)
Malerinde i Verdens Undergang av Vilhelm Dybwad (Centralteatret, 1905)
Angelique i Den forbudne Frukt av Bøgh/Voisin (Centralteatret, 1905)
Aase i Askeladden (Centralteatret, 1905)
Baronessen i operaen Regimentets datter av Gaetano Donizetti (Centralteatret, 1907)
Institutbestyrerinden i Damernes Jensen av Jens Chr. Gundersen (Centralteatret, 1907)

Referanser

Kilder 

Norske skuespillere
Norske sangere
Norske oversettere
Personer fra Oslo